Aktar kantanti żgħar Maltin qed ikomplu jagħmlu isem għalihom infushom għal pajjiżna lil hinn minn xtutna. L-aħħar kantanta li kisbet suċċess f’konkors internazzjonali hija Anhelica Pace li fl-età ta’ 11-il sena waslet biex tirbaħ il-11-il edizzjoni tal-konkors prestiġġjuż “Little Stars” f’San Pietruburgu, ir-Russja. Ma’ tvm.com.mt, Anhelica rrakkontat il-jiem li għaddiet fir-Russja tikkompeti ma’ kantanti minn bosta pajjiżi oħrajn fil-preżenza tal-għalliema tal-kant tagħha Priscilla  Psaila jew kif inhi magħrufa bħala Kaya. F’dan il-konkors internazzjonali, Anhelica rebħet il-kategorija tagħha fejn kisbet 261 punt waqt li kienet segwita mis-Serbja  u mir-Russja b’251 punt u 249 punt rispettivament. Mal-wasla tagħha f’Malta lbieraħ fl-ajruport ta’ Malta, Anhelica rrakkontat li dan il-festival kien maqsum fuq tlett ijiem fejn kantat diversi siliet fosthom il-kanzunetta “Je T’aim Missier” ta’ Christopher Azzopardi u I can’t let go  cover version ta’ Jennifer Hudson. Minkejja li rnexxielha tirbaħ dan il-konkors, Anhelica kienet ftit iddiżappuntata li għal punt wieħed biss ma rebħitx ukoll il-Li Gran Prize. Fil-fatt waqt li l-Bulgarija kisbet 262 punt, il-kantanta Maltija kienet punt biss ‘il bogħod milli tirbaħ dan it-trofew ukoll. Madankollu hija tinsab kuntenta ħafna bir-riżultat li kisbet hekk kif  leħinha rnexxielu jikkonvinċi disa’ membri tal-ġurija minn pajjiżi differenti biex jivvotawlha bħala l-aqwa kantanta fil-kategorija tagħha. “Għalija dan kien ta’ sodisfazzjon kbir hekk kif inhuwa wkoll għall-għalliema tiegħi Kaya li ħadmet qatiegħ biex ksibt dan ir-riżultat prestiġġjuż mhux biss għalija, iżda wkoll għal Malta”, temmet tgħid Anhelica waqt li kompliet tifraħ ma’ sħabha u qraba tagħha li marru jilqgħuha bi ħġarhom b’ħafna kant u għajjat.